L'Ajuntament de Sagunt rep i honra el Cadet del Fertiberia BM Puerto Sagunto per la consecució del tercer lloc en el Campionat d'Espanya
22 de juny 2021

![Imagen 1](/media/a1onvddg/87c1-balonmano.jpg)![Imagen 2](/media/bieke04y/86maq2-balonmano-img_2723.jpg)

![Imagen sin texto alternativo.](/media/a1onvddg/87c1-balonmano.jpg)  
  
  

L'alcalde de Sagunt, Darío Moreno, i el regidor delegat d'Activitat Física, Salut i Esports, Javier Timón, van rebre este dilluns a la vesprada l'equip Cadet del Fertiberia BM Pueerto Sagunto, que es va proclamar tercer este diumenge en el Campionat d'Espanya d'handbol celebrat en la localitat d'O Porriño, Pontevedra (Galícia). Al capdavant de la delegació estava el president del club, Juanjo Bataller, acompanyat pel cos tècnic del conjunt blanc-i-roig, la plantilla i familiars dels jugadors.

Els jugadors del planter del Fertiberia BM Puerto Sagunto van caure en semifinals davant el Delicias Play 360 per 28-33 i es van batre davant el CD Bidasoa Irun pel tercer i quart lloc. Esta trobada es va decantar cap al costat dels del Port de Sagunt amb un marcador favorable de 32-26, aconseguint així este bronze nacional.

En la seua intervenció, l'alcalde, Darío Moreno, ha destacat els valors que han portat a este equip al podi del Campionat d'Espanya, com són l'«**esforç personal**», el treball en l'àmbit col·lectiu, «**més encara en un esport d'equip com és l'handbol**», i el suport de la família, «**perquè el Fertiberia BM Puerto Sagunto és família**», segons ha especificat. Així mateix, ha subratllat la labor del cos tècnic.

«**L'Ajuntament ha intentat posar el seu granet d'arena**», ha agregat Moreno, que no ha volgut restar mèrit a la gesta i ha remarcat l'«**àmbit social**» d'este «**èxit inspirador**» que, diu, «**ha retornat la il·lusió**» a tots i totes, «**una cosa molt difícil d'aconseguir**», en la seua opinió. «**Heu aconseguit un moment que ja és inoblidable**», ha reconegut a la plantilla.

 ![Imagen sin texto alternativo.](/media/lekgrn0y/86c3-balonmano-img_2716.jpg)  

Per la seua banda, el regidor d'Activitat Física, Salut i Esports, Javier Timón, ha posat l'accent en el compromís de pares i mares en l'educació dels fills i filles, al que «**cal afegir eixe sacrifici que va més enllà**» per la «**recompensa**» de veure'ls desenvolupar l'activitat que practiquen d'una forma tan reeixida. «**Això, d'alguna forma, us engrandix com a pares i mares i és digne de destacar també en un èxit esportiu d'esta magnitud**», ha manifestat el delegat dirigint-se als familiars allí presents.

Timón ha felicitat també el cos tècnic, «**una peça molt important del qual cal destacar el seu treball, ser capaç d'encaixar totes les peces perquè al final s'arribe a esta consecució**», tal com ha explicat.

 ![Imagen sin texto alternativo.](/media/yophoqfu/86c2-balonmano-img_2673.jpg)  
  

D'igual manera, ha donat l'enhorabona als jugadors del Cadet del Fertiberia BM Puerto Sagunto: «**Ja s'acaben els qualificatius per a ressaltar tot el que heu aconseguit. Només queda felicitar-vos, donar-vos l'enhorabona, per la vostra mentalitat competitiva, la que heu demostrat durant tot este torneig**».

«**M'agradaria que us emportàreu el reconeixement d'este ajuntament, de la nostra ciutat i donar-vos les gràcies per haver-nos fet somiar, vibrar, aconseguir que fins i tot aquells que no seguien este esport el seguisquen a través de vosaltres, i per haver sigut exemple d'esportivitat, de lluita i de tots eixos valors que ressaltem en l'esport i que vosaltres heu anat desenvolupant al llarg d'eixa competició**», ha traslladat l'edil als membres del club, cos tècnic i plantilla.

El president de l'entitat, Juanjo Bataller, ha agraït el reconeixement i el suport brindats pel Consistori i ha mostrat la seua satisfacció per «**esta consecució, que és molt important**» i que representa «**una fita**», encara que ha volgut recordar als jugadors del planter que el seu desenvolupament com a esportistes i dins del Fertiberia BM Puerto Sagunto «**pràcticament no ha fet més que començar**» i confia que els queden molts èxits per aconseguir. Ha agraït igualment el seu esforç a familiars, cos tècnic i jugadors perquè este tercer lloc «**és molt gran**».

A la conclusió de l'acte, els representants del club han entregat a l'alcalde una samarreta de l'equip signada per la plantilla i el cos tècnic. «**M'heu mostrat la màxima proximitat i heu fet que em senta part de l'equip**», els ha agraït el primer edil. «**Heu aconseguit una cosa increïble, som molts els que estem esperant a veure quins seran els vostres pròxims passos**», ha afirmat Moreno en referència als xics del Cadet, al mateix temps que els ha desitjat «**de tot cor, en nom de la ciutat, de l'Ajuntament de Sagunt i també a títol personal tota la sort del món**» en el seu futur. «**Estic segur que ens portareu més alegries**», ha assegurat.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-i-honra-el-cadet-del-fertiberia-bm-puerto-sagunto-per-la-consecucio-del-tercer-lloc-en-el-campionat-d-espanya/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-i-honra-el-cadet-del-fertiberia-bm-puerto-sagunto-per-la-consecucio-del-tercer-lloc-en-el-campionat-d-espanya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-i-honra-el-cadet-del-fertiberia-bm-puerto-sagunto-per-la-consecucio-del-tercer-lloc-en-el-campionat-d-espanya/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-i-honra-el-cadet-del-fertiberia-bm-puerto-sagunto-per-la-consecucio-del-tercer-lloc-en-el-campionat-d-espanya/)